PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2007/FH/3/1/078	Bratislava 24. 9. 2007 

	Protimonopolný úrad Slovenskej republiky, odbor koncentrácií v správnom konaní číslo 0065/OK/2007 začatom dňa 20. 8. 2007 na základe oznámenia koncentrácie podnikateľom eD´ system Slovakia, s.r.o. so sídlom Bajkalská 4, 821 08 Bratislava, IČO: 36 413 658 zastúpeným Mgr. Silviou Belovičovou, advokátkou spoločnosti White & Case s.r.o., Hlavné námestie 5, 811 01 Bratislava, vo veci koncentrácie podnikateľov eD´ system Slovakia, s.r.o. so sídlom Bajkalská 4, 821 08 Bratislava, IČO: 36 413 658 a BGS LEVI Slovakia a. s. so sídlom Stará Vajnorská 21, 831 04 Bratislava, IČO: 35 755 733

	rozhodol

podľa § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou spočívajúcou v získaní priamej výlučnej kontroly, podnikateľa eD´ system Slovakia, s.r.o. so sídlom Bajkalská 4, 821 08 Bratislava, IČO: 36 413 658 nad podnikom podnikateľa BGS LEVI Slovakia a. s. so sídlom Stará Vajnorská 21, 831 04 Bratislava, IČO: 35 755 733, na základe Zmluvy o predaji podniku, uzatvorenej medzi BGS LEVI Slovakia a. s. (ako predávajúcim) a eD´ system Slovakia, s.r.o. (ako kupujúcim) a pánom Igorom Wollnerom a pánom Ivo Kristenom (ako akcionármi) a eD´ system Czech, a. s. (ako ručiteľom kupujúceho) zo dňa 13. 8. 2007.

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 20. 8. 2007 doručené listom zaevidovaným pod číslom 3108/2007 oznámenie koncentrácie, v ktorom podnikateľ eD´ system Slovakia, s.r.o. so sídlom Bajkalská 4, 821 08 Bratislava, IČO: 36 413 658 (ďalej len „eD´ system Slovakia, s.r.o.“), zastúpený Mgr. Silviou Belovičovou, advokátkou spoločnosti White & Case s.r.o., Hlavné námestie 5, 811 01 Bratislava (ďalej len „právny zástupca“), oznamuje podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“)  koncentráciu spočívajúcu v získaní priamej výlučnej kontroly podnikateľa eD´ system Slovakia, s.r.o. nad podnikom podnikateľa BGS LEVI Slovakia a. s. so sídlom Stará Vajnorská 21, 831 04 Bratislava, IČO: 35 755 733 (ďalej len „BGS LEVI Slovakia a. s.“), ktorá vznikla na základe Zmluvy o predaji podniku, uzatvorenej medzi BGS LEVI Slovakia a. s. (ako predávajúcim) a eD´ system Slovakia, s.r.o. (ako kupujúcim) a pánom Igorom Wollnerom a pánom Ivo Kristenom (ako akcionármi) a eD´ system Czech, a. s. (ako ručiteľom kupujúceho) zo dňa 13. 8. 2007 (ďalej len „Zmluva“).

Na základe vyššie uvedeného sa dňa 20. 8. 2007 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci oznámenej koncentrácie, čo bolo listom úradu č. 3208/PMÚ SR/2007 zo dňa 22. 8. 2007 oznámené prostredníctvom právneho zástupcu oznamovateľovi koncentrácie. 

Nakoľko oznámenie koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad súčasne vyššie uvedeným listom zo dňa 22. 8. 2007 prostredníctvom právneho zástupcu vyzval oznamovateľa koncentrácie na jeho doplnenie a upozornil na znenie § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku.

Chýbajúce podklady boli úradu doručené listom zaevidovaným pod č. 3289/2007 dňa 5. 9. 2007, čím sa oznámenie koncentrácie podľa § 10 ods. 12 zákona a vyhlášky stalo úplným, v dôsledku čoho dňa 6. 9. 2007 začala podľa § 11 zákona plynúť lehota 60 pracovných dní na vydanie rozhodnutia o koncentrácii. Táto skutočnosť bola oznamovateľovi koncentrácie prostredníctvom právneho zástupcu oznámená listom č. 3332/PMÚ SR/2007 zo dňa 10. 9. 2007.

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 
▪ Spoločnosť eD´ system Slovakia, s.r.o. bola založená zakladateľskou listinou vo forme notárskej zápisnice NZ č. 74559/03 zo dňa 26. 8. 2003 podľa § 105 a nasl. zákona č. 513/91 Zb. Obchodný zákonník a následne dňa 7. 10. 2003 bola zapísaná do Obchodného registra Okresného súdu Bratislava I, Oddiel: Sro, Vložka číslo: 33605/B. 
    Jediným spoločníkom spoločnosti eD´ system Slovakia, s.r.o. je spoločnosť eD system a. s., Česká republika. Spoločnosť eD´ system Slovakia, s.r.o. nekontroluje žiadnu spoločnosť.  

Predmetom činnosti spoločnosti eD´ system Slovakia, s.r.o. podľa výpisu z obchodného registra je:
-	sprostredkovanie obchodu a služieb v rozsahu voľných činností,
-	veľkoobchod v rozsahu voľných živností,
-	reklamná činnosť a marketing a
-	spracovanie dát, služby databánk, správa sietí.
Reálne spoločnosť eD´ system Slovakia, s.r.o. podniká výlučne v oblasti distribúcie informačných a komunikačných technológií.
Predaj tovaru spoločnosť realizuje z centrály spoločnosti v Bratislave, pričom distribúciu ňou predávaného tovaru zabezpečuje prostredníctvom externých dopravcov (tretích osôb) až na zákazníkom určené miesto. 

Vzhľadom na uvedené úrad dospel k záveru, že spoločnosť eD´ system Slovakia, s.r.o. je podnikateľom  podľa § 3 ods. 2 zákona a tento zákon sa na ňu podľa § 2 ods. 1 písm. a) zákona vzťahuje.

▪ Spoločnosť BGS LEVI Slovakia a. s. bola založená bez výzvy na upisovanie akcií, zakladateľskou listinou a rozhodnutím zakladateľa spísaným do notárskej zápisnice č. N 536/98 N 510/98 dňa 24. 9. 1998 podľa §§ 154 – 220 Zákona č. 513/1991 Zb. Obchodný zákonník. Do Obchodného registra Okresného súdu Bratislava I, Oddiel: Sa, Vložka číslo: 1924/B bola ako akciová spoločnosť zapísaná dňa 5. 11. 1998.
    Jediným akcionárom spoločnosti BGS LEVI Slovakia a. s. je spoločnosť BGS LEVI Group a. s., Česká republika. Spoločnosť BGS LEVI Slovakia a. s. nekontroluje žiadnu spoločnosť.
		
  	Podľa výpisu z obchodného registra predmetom činnosti spoločnosti BGS LEVI Slovakia a. s. je:
-	kúpa tovaru za účelom jeho predaja konečnému spotrebiteľovi (maloobchod),               alebo iným prevádzkovateľom živnosti (veľkoobchod),
-	sprostredkovanie obchodu, služieb a výroby,
-	automatizované spracovanie dát,
-	poskytovanie software – predaj hotových programov na základe zmluvy s autorom,
-	poradenská činnosť v oblasti výpočtovej a kancelárskej techniky a elektroniky,
-	sprostredkovanie kúpy, predaja a prenájmu nehnuteľností,
-	montáž a opravy kancelárskej a reprodukčnej techniky,
-	výroba, montáž a opravy výrobkov a zariadení spotrebnej elektroniky,
-	reklamná činnosť a prenájom – leasing výpočtovej techniky.

V súčasnosti jediným predmetom činnosti spoločnosti, obdobne ako v prípade spoločnosti eD´ system Slovakia, s.r.o., je distribúcia informačných a komunikačných technológií. Pokiaľ sa jedná o výrobu PC (značky Digipro), táto bola v roku 2007 presunutá do Českej republiky (BGS LEVI Czech a. s.). 

Vychádzajúc z uvedeného úrad dospel k záveru, že spoločnosť BGS LEVI Slovakia a. s. je podnikateľom  podľa § 3 ods. 2 zákona a tento zákon sa na ňu podľa § 2 ods. 1 písm. a) zákona vzťahuje.

Forma koncentrácie

Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

Ako už bolo uvedené vyššie, dňa 13. 8. 2007 bola medzi BGS LEVI Slovakia a. s. (ako predávajúcim) a eD´ system Slovakia, s.r.o. (ako kupujúcim), pánmi Igorom Wollnerom, bytom Prokopa Veľkého 33, Bratislava a Ivo Kristenom, bytom Solniční 630/3, Brno, Česká republika (ako akcionármi) a eD´ system Czech, a. s. (ako ručiteľom kupujúceho) uzatvorená Zmluva, na základe ktorej po splnení všetkých odkladacích podmienok uvedených v bode 4.1, spoločnosť eD´ system Slovakia, s.r.o. nadobudne všetok majetok, práva a podiely spoločnosti BGS LEVI Slovakia a. s. 

Vychádzajúc z uvedenéhoúrad dospel k záveru, že na základe Zmluvy podnikateľ eD´ System Slovakia, s.r.o. získa priamu výlučnú kontrolu nad podnikom podnikateľa BGS LEVI Slovakia a. s., a teda jej uzatvorením a došlo k naplneniu skutkovej podstaty koncentrácie podľa § 9 ods. 1 písm. b) zákona.

Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ eD´ system Slovakia, s.r.o.
Účastníkmi posudzovanej koncentrácie sú podnikateľ eD´ system Slovakia, s.r.o., ako podnikateľ, ktorý získa kontrolu nad podnikom podnikateľa BGS LEVI Slovakia a. s., ako aj podnikateľ BGS LEVI Slovakia a. s., nad ktorým je kontrola získavaná.

Koncentrácia podliehajúca kontrole úradu

Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

	Z podkladov predložených účastníkom konania úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie (v prípade spoločnosti eD´ system Slovakia, s.r.o. od 1. 4. do 31. 3.) viacnásobne prevyšuje zákonom stanovenú hranicu 1 200 000 000 Sk a súčasne celkový obrat dosiahnutý v Slovenskej republike v tomto období obidvoch účastníkov koncentrácie je vyšší ako zákonom stanovených 360 000 000 Sk.
	Z uvedeného vyplýva, že predmetná koncentrácia podlieha kontrole úradu podľa § 10 ods. 1 písm. a) zákona.
	
Konkrétne údaje o obratoch účastníkov koncentrácie úrad v rozhodnutí neuvádza, nakoľko tieto boli účastníkom konania označené ako predmet obchodného tajomstva. Konkrétne údaje o výške obratov účastníkov koncentrácie sú súčasťou spisového materiálu.

Ďalej úrad posudzoval, či podnikateľ eD´ system Slovakia, s.r.o.  postupoval podľa § 10 ods. 9 zákona, podľa ktorého koncentrácia, ktorá podlieha kontrole úradu podľa odseku 1, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo v písmene e).
Úrad zistil, že v predmetnom prípade relevantným dňom, ktorý je rozhodujúci pre určenie začatia plynutia lehoty na oznámenie koncentrácie je deň uzatvorenia Zmluvy t. j. 13. 8. 2007, z čoho vyplýva, že koncentrácia bola úradu oznámená v zákonom stanovenej lehote 30 pracovných dní podľa § 10 ods. 9 zákona, a teda podnikateľ eD´ system Slovakia, s.r.o.   neporušil vyššie uvedenú povinnosť.

Relevantné trhy 

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. 
	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary, ktoré sú schopné uspokojiť určitú potrebu užívateľov.
	Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technologických charakteristík, ceny a účelu použitia.
Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Úrad pri vymedzení relevantných trhov z tovarového a priestorového hľadiska vychádzal predovšetkým z ustanovení § 3 ods. 3 až 5 zákona a hlavných činností a aktivít vykonávaných účastníkmi koncentrácie, ako aj zo svojej predchádzajúcej rozhodovacej praxe. 

Ako už bolo uvedené vyššie obaja účastníci koncentrácie pôsobia výlučne v oblasti distribúcie komponentov informačných a komunikačných technológií, kde možno zaradiť nasledujúce komponenty:

▫ PC komponenty – počítačové komponenty a príslušenstvo,
▫ networking – produkty pre stavbu a prevádzku PC sietí,
▫ periférie – periférne zariadenia pripojiteľné k PC (tlačiarne, skenery, atď.), monitory, LCD, atď.,
▫ počítačové zostavy,
▫ notebooky,
▫ software,
▫ spotrebný materiál – cartridge, tonery, atď.,
▫ médiá – záznamové a zálohovacie médiá (CD, DVD, atď.),
▫ foto-video – fotoaparáty, kamery, atď.,
▫ kancelárska technika – telefóny, fax, kopírky, atď.  

Vychádzajúc z vyššie uvedeného, sa úrad stotožnil s názorom oznamovateľa koncentrácie a ako tovarový relevantný trh zadefinoval relevantný trh distribúcie informačných a komunikačných technológií.

Pokiaľ sa jedná o priestorové vymedzenie vo vzťahu k tovarovému relevantnému trhu distribúcie informačných a komunikačných technológií úrad vzhľadom na skutočnosť, že obaja účastníci posudzovanej koncentrácie pôsobia na území celého Slovenska, vymedzil tento územím Slovenskej republiky.

Analýzou dostupných podkladov a informácií úrad zisťoval postavenie účastníkov koncentrácie na vyššie zadefinovanom relevantnom trhu z pohľadu výšky trhových podielov pred koncentráciou ako aj výšky ich spoločného trhového podielu po uskutočnení koncentrácie. Jediným dostupným podkladom o celkovej veľkosti jednotlivých trhov z oblasti informačných technológií (IT) a veľkosti predajov resp. tržieb jednotlivých účastníkov na nich pôsobiacich je TREND Top IT, vychádzajúci z údajov poskytnutých spoločnosťami.

Pri zisťovaní trhových podielov účastníkov koncentrácie a ich konkurentov na relevantnom trhu distribúcie informačných a komunikačných technológií úrad nebral do úvahy údaje poskytnuté účastníkom konania prevzaté z TREND Analyses – IT ročenka „Dodávatelia IT produktov a služieb v SR podľa tržieb“, nakoľko v tomto materiáli sú okrem distribučných spoločností zahrnutí aj tzv. systémoví integrátori t. j. dodávatelia komplexných riešení a služieb, resp. spoločnosti zaoberajúce sa vývojom a predajom informačných systémov vyrobených na mieru pre konečného zákazníka, ako napríklad TEMPEST, a. s., Siemens IT Solutions and Services, s.r.o., SAP Slovensko s.r.o., Asseco Slovakia, a. s. a ďalší, ktorí nie sú konkurentmi účastníkov koncentrácie na danom relevantnom trhu a preto sa jedná o údaje ktoré sú skreslené a nezodpovedajú skutočnosti. Preto úrad vychádzal z materiálu TREND Analyses – IT ročenka „Distribútori IT na Slovensku (2006).“ a údajov o tržbách účastníkov koncentrácie predložených oznamovateľom. Nakoľko údaje o tržbách účastníka koncentrácie eD´ system Slovakia s.r.o. neboli poskytnuté TRENDu a v oznámení koncentrácie tieto účastník konania označil ako predmet obchodného tajomstva, úrad konkrétne údaje o tržbách resp. o predaji vo finančnom vyjadrení v rozhodnutí neuvádza a tieto sú len predmetom spisového materiálu. Z uvedeného dôvodu úrad v rozhodnutí neuvádza ani konkrétne výšky trhových podielov účastníkov koncentrácie a ich konkurentov pôsobiacich na predmetnom relevantnom trhu.
   
	Na základe uvedených podkladov úrad zistil, že vedúce postavenie na relevantnom trhu distribúcie informačných a komunikačných technológií pred koncentráciou, t. j. v roku 2006 mal vedúce postavenie jej účastník BGD LEVI Slovakia a. s. 30 %-ným trhovým podielom. Uskutočnením koncentrácie teda dôjde k výraznému zvýšeniu trhového podielu podnikateľa eD´ system Slovakia, s.r.o., ktorého výška trhového podielu (3 - 10 %) radila na šieste miesto v poradí. Posudzovanou koncentráciou teda na danom relevantnom trhu dôjde k výmene lídra, keď nadobúdateľ, t. j. eD´ system Slovakia, s.r.o. získa vedúce postavenie, ktoré pred koncentráciou zaujímala nadobúdaná spoločnosť BGS LEVI Slovakia a. s. Výška trhového podielu podnikateľa eD´ system Slovakia, s.r.o. tak po uskutočnení koncentrácie bude v rozmedzí 30 – 40 %       
Na predmetnom relevantnom trhu okrem účastníkov koncentrácie i keď s väčším odstupom za vedúcou spoločnosťou pôsobí viacero významných konkurentov: ASBIS SK spol. s r.o., AGEM COMPUTERS, spol. s r.o., EURO MEDIA SK, a. s. a WESTech, spol. s r.o., ktorých výška trhového podielu sa pohybuje v rozmedzí od 10,5 % do 15,6 %. Popri už uvedených konkurentoch na relevantnom trhu distribúcie informačných a komunikačných technológií pôsobia aj ďalšie spoločnosti s podstatne nižšími trhovými podielmi, ktorých výška sa pohybuje  od 0,1 % do 3,6 %.

Pri posudzovaní možných nepriaznivých dopadov predmetnej koncentrácie na konkurenčné prostredie na predmetnom relevantnom trhu úrad vychádzal aj z ďalších podkladov a informácií predložených oznamovateľom, ako aj informácií získaných od konkurentov účastníkov koncentrácie a ich odberateľov, získaných v rámci prieskumu trhu uskutočneného v priebehu správneho konania. Na základe týchto podkladov a informácií úrad zistil nasledujúce skutočnosti:

Zákazníkmi sú projektové firmy resp. systémoví integrátori, veľkoobchody s IT, špecializovaní dealeri, výrobcovia počítačov a ostatní predajcovia IT.
Všetci úradom oslovení zákazníci nakupujú komponenty informačných a komunikačných technológií od viacerých dodávateľov, pričom  ich počet u každého z nich je rôzny a pohybuje sa od štyroch do desať. Dôvodmi orientácie na viacerých dodávateľov sú predovšetkým cena, kvalita a komplexnosť dodávky ako aj rôzna skladová dostupnosť rovnakého sortimentu a riešenie reklamácií a technická podpora. Uvedené kritériá sú súčasne rozhodujúce pri výbere dodávateľa.
Väčšia časť úradom oslovených odberateľov súčasne potvrdila, že v prípade ak by výsledkom koncentrácie bolo významné zvýšenie ceny          (o 5 –  10 %) predmetných produktov, mali by títo možnosť zabezpečiť si v krátkej dobe iného dodávateľa a to za podobných podmienok ako pred posudzovanou koncentráciou a preto by koncentrácia na ich hospodársku činnosť nemala mať žiadny významný dopad.  
Taktiež väčšina konkurentov účastníkov koncentrácie pôsobiacich na predmetnom relevantnom trhu, ktorých úrad v rámci už uvedeného prieskumu trhu oslovil, vo svojich odpovediach uviedla, že predmetnou koncentráciou nedôjde z pohľadu konkurenčného prostredia k žiadnym zásadným zmenám, resp. negatívnym dopadom na daný relevantný trh. 

Úrad súčasne preveril námietku jedného z oslovených konkurentov účastníkov koncentrácie: „Z pohľadu konkurenčného prostredia na relevantnom trhu dominuje firma BGS Levi. Koncentrácia BGS Levi a eD´ system bude mať negatívny dopad na trh, pretože eD´system už vlastní firmu EuroMedia....“ Výsledkom preverenia bolo zistenie, že uvedená námietka je neopodstatnená, nakoľko nad spoločnosťou EURO MEDIA SK, a. s. v polroku 2007 získala priamu výlučnú kontrolu spoločnosť B2 Consult s.r.o., Česká republika (rozhodnutie úradu č. 2007/ZK/3/1/056 zo dňa 19. júla 2007), ktorá nie je majetkovo ani personálne prepojená s ani jedným z účastníkov koncentrácie. Podľa vyjadrenia účastníka konania uvedenom v liste zaevidovanom na úrade dňa 18. 9. 2007 pod č. 3418/2007 je spoločnosť EURO MEDIA SK, a. s. jedným z kľúčových obchodných partnerov eD´ system Slovakia, s.r.o.

Z informácií získaných v priebehu správneho konania úrad ďalej zistil, že relevantný trh distribúcie informačných a komunikačných technológií je trhom nachádzajúcim sa vo fáze expanzie s vysokou dynamikou vývoja a ponuky nových výrobkov, pričom odhadovaná medziročná miera rastu dopytu je 10 až 15 %.   

Pokiaľ sa jedná o možnosti vstupu na trh resp. bariéry vstupu na trh, úrad zistil nasledujúce skutočnosti:

- Ako sa uvádza aj v oznámení koncentrácie 1. 3. 2007 došlo k otvoreniu slovenskej pobočky spoločnosti ABC Data (Actebis Group) ABC Data s.r.o., ktorej trhový podiel nie je známy, avšak možno predpokladať, že je zanedbateľný, nakoľko začala obchodovať len pred krátkym časom.

- Výšku celkových nákladov na vstup na predmetný relevantný trh nemožno presne odhadnúť, nakoľko tieto sú závislé na rozsahu, v akom je činnosť prevádzkovaná. Účastník konania odhaduje výšku celkových nákladov vstupu rádovo v miliónoch a konkrétny odhad celkovej výšky nákladov jedného z významných konkurentov účastníkov koncentrácie je 20 mil. Sk.

- Vstupu na daný ovplyvnený trh nebránia žiadne právne alebo  regulačné bariéry. Dovoz neovplyvňujú kvóty, clá ani iné prekážky obchodu.     Prepravné náklady vzhľadom na ich výšku (tvoria približne 0,5 % predajnej ceny) sú nepodstatné.

Záver

	Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 2 zákona úrad vydá rozhodnutie, že s koncentráciou podľa § 9 ods. 6 súhlasí, ak je koncentrácia v súlade s odsekom 1 a koordinácia súťažného správania nie je zakázaná podľa § 4 ods. 1. Podľa § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s odsekom 1 alebo 2. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa§ 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona. 

Pri posudzovaní predmetnej koncentrácie úrad vychádzal zo zistených
 skutočností uvedených vyššie, ku ktorým dospel na základe podkladov a informácií poskytnutých účastníkom konania, štatistických údajov TRENDu ako aj informácií získaných pri prieskume trhu, ktorý uskutočnil v priebehu správneho konania v predmetnej veci, v rámci ktorého oslovil tak významných konkurentov účastníkov koncentrácie ako aj ich najvýznamnejších odberateľov.
	Na základe takto zistených skutočností úrad dospel k záveru, že koncentrácia podnikateľov eD´ system Slovakia, s.r.o. a BGS LEVI Slovakia a. s. nevytvára a ani neposilňuje dominantné postavenie podnikateľa eD´ system Slovakia, s.r.o., ktorého dôsledkom  sú významné prekážky hospodárskej súťaže na relevantnom trhu distribúcie informačných a komunikačných technológií, nakoľko podnikateľ eD´ system Slovakia, s.r.o. bode aj po koncentrácii naďalej čeliť významnému konkurenčnému tlaku predovšetkým zo strany spoločností: : ASBIS SK spol. s r.o., AGEM COMPUTERS, spol. s r.o., EURO MEDIA SK, a. s. a WESTech, spol. s r.o. 

	Podľa § 33 zákona úrad prostredníctvom právneho zástupcu vyzval listom č. 3439/PMÚ SR/2007 zo dňa 20. 9. 2007 účastníka konania eD´ system Slovakia, s.r.o., aby sa ústne alebo písomne vyjadril k podkladu pre rozhodnutie, spôsobu jeho zistenia a prípadne aby navrhol jeho doplnenie. 

Účastník konania sa k predmetnej výzve prostredníctvom právneho zástupcu vyjadril listom zaevidovaným úradom dňa 21. 9. 2007 pod číslom 3457/2007, v ktorom uviedol, že nemá žiadne pripomienky k podkladom rozhodnutia, spôsobu zistenia týchto podkladov ani k záverom, ku ktorým úrad dospel na základe svojho šetrenia. 

Úrad berúc do úvahy všetky uvedené skutočnosti, vychádzajúc z citovaných ustanovení zákona pri posudzovaní predmetnej koncentrácie rozhodol tak, ako je uvedené vo výrokovej časti tohto rozhodnutia.

 Poučenie:	

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

White & Case s.r.o.
Mgr. Silvia Belovičová
advokátka
Hlavné námestie 5
811 01 Bratislava